Luettelo televisiosarjan Syke henkilöistä
Päähenkilöt > Lenita Pakkala

Lenita Pakkala (Lena Meriläinen) on Helsingin traumapoliklinikan apulaisosastonhoitaja ja hoitajien esimies. Hän on tehnyt pitkän uran hoitoalalla ja tietää, miten sairaalan sisäinen hierarkia toimii ja miten lääkäreitä käsitellään. Hän ei pidä lääkäreiden ylempiarvoisuudesta, mutta ei näytä tätä suoraan, vaan tyytyy vastaamaan lääkäreiden ylpeyteen oveluudella ja mustalla huumorilla. Lenita on myös realisti, joka suhtautuu sairaalan tapahtumiin järjellä sekä elämään kuuluvina iloina ja ikävyyksinä.
Lenitalla on tytär, Rebecca, johon hänellä on hyvät, mutta erittäin ailahtelevat välit. Rebecan isä ja Lenitan entinen aviomies, Johannes oli pitkään sairaalassa vegetatiivisessa tilassa. Pitkän ajan kuluttua Lenita alkoi puhua tämän hoidon lopettamisesta, mikä suututti Rebecan, joka uskoi yhä isänsä heräävän. Johanneksen ollessa vuoteenomana Lenita tutustui myös tämän hoitajaan Ville Paloon, jonka kanssa aloitti lopulta suhteen. Johanneksen kuoltua keuhkokuumeeseen Rebecca alkoi epäillä kuoleman olleen epäluonnollinen ja syytti isänsä surmaamisesta ensin Lenitaa ja myöhemmin Villeä. Lenita piti tytärtään vainoharhaisena, mutta lopulta epäilys alkoi kalvaa häntäkin, joten Johannekselle tehtiin ruumiinavaus, jossa todettiin kuoleman olleen luonnollinen. Lenita ja Ville jatkoivat suhdettaan, mutta Rebecan käytös paheni pahenemistaan, kunnes tämä lopulta työnsi virkkuukoukun aivoihinsa ja joutui sairaalaan, jossa hänellä diagnosoitiin psykoosi. Samoihin aikoihin Lenita jätti Villen.
Kolmannella kaudella sairaalanhallintojohtaja Olavi Kaskela iski silmänsä Lenitaan ja aloitti tämän kanssa suhteen, joka kuitenkin päättyi Lenitan pidettyä heidän maailmankatsomuksiaan liian erilaisina. Tämän jälkeen Olavi teki Lenitasta tekaistun rikosilmoituksen, jonka syynä oli seksuaalinen häirintä. Lenita ehti jo irtisanoutua ahdistuessaan vielä enemmän Olavin asettamasta lähestymiskiellosta, mutta päätti kuitenkin jäädä ja saada Olavin kiinni varastettujen sekä väärennettyjen lääkkeiden toimittamisesta sairaalaan. Myöhemmin hän onnistui saamaan Olavin telkien taakse saatuaan tämän entiseltä naisystävältä muistitikun, joka sisälsi tiedostoja Olavin vanhasta tietokoneesta, jotka todistivat Olavin osuuden tämän aiempiin rikoksiin. Kuudennella kaudella Lenita sai tietää sairastavansa syöpää. Elettyään sinkkuna Lenita törmäsi polilla elinsiirtoon tulleeseen Jarmo-nimiseen potilaaseen, jonka kanssa hän alkoi lopulta seurustella. Lenita koki polin huonontuneen tilanteen vuoksi epäonnistuneensa eikä kyennyt enää tekemään järkeviä päätöksiä, joten hän irtisanoutui työstään vähäksi aikaa. Kun Marjutin lapsenlapsi Mila joutui ratsastusonnettomuuteen, Lenita tuli traumapolille Marjutin tueksi ja alkoi kaivata takaisin entiseen työhönsä. Jarmo ei tätä ymmärtänyt. Jarmo pestautui vapaaehtoistyöntekijäksi polille tarkoituksenaan vain seurata Lenitan ja hänen työtovereidensa välisiä suhteita. Lenita alkoi viettää aikaa työtoverinsa Jari Valkjärven kanssa, ja Jarmo kehitteli tästä omia päätelmiään. Mökillä Jarmolle ja  Lenitalle tuli riitaa, jolloin Jarmo tarrasi Lenitan käteen kiinni. Lenita pelästyi tätä ja alkoi avata silmiään Jarmon suhteen. Johanna Alangolle järjestetyssä juhlassa yhdeksännen kauden lopussa Lenita ilmoitti Jarmolle haluavansa erota, koska ei voinut enää luottaa tähän hänen arvaamattomuutensa vuoksi.